CELEX: 32020D1501
Language: hr
Date: 2020-10-14 00:00:00
Title: Provedbena odluka Komisije (EU) 2020/1501 оd 14. listopada 2020. o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu privremenog izuzeća od određenih odredaba Uredbe Komisije (EU) br. 1321/2014 koje je odobrila Njemačka (priopćeno pod brojem dokumenta C(2020) 6891) (Vjerodostojan je samo tekst na njemačkom jeziku) (Tekst značajan za EGP)

16.10.2020   
               
               
                  HR
               
               
                  Službeni list Europske unije
               
               
                  L 342/23
               
            
         PROVEDBENA ODLUKA KOMISIJE (EU) 2020/1501
         оd 14. listopada 2020.
         o procjeni provedenoj na temelju Uredbe (EU) 2018/1139 Europskog parlamenta i Vijeća u pogledu privremenog izuzeća od određenih odredaba Uredbe Komisije (EU) br. 1321/2014 koje je odobrila Njemačka
         
            
               (priopćeno pod brojem dokumenta C(2020) 6891)
            
         
         (Vjerodostojan je samo tekst na njemačkom jeziku)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2018/1139 Europskog parlamenta i Vijeća od 4. srpnja 2018. o zajedničkim pravilima u području civilnog zrakoplovstva i osnivanju Agencije Europske unije za sigurnost zračnog prometa i izmjeni uredbi (EZ) br. 2111/2005, (EZ) br. 1008/2008, (EU) br. 996/2010, (EU) br. 376/2014 i direktiva 2014/30/EU i 2014/53/EU Europskog parlamenta i Vijeća te stavljanju izvan snage uredbi (EZ) br. 552/2004 i (EZ) br. 216/2008 Europskog parlamenta i Vijeća i Uredbe Vijeća (EEZ) br. 3922/91 (1), a posebno njezin članak 71., stavak 2.,
         budući da:
         
                     (1)
                  
                  
                     Nadležno tijelo Luftfahrt-Bundesamt („LBA”) 25. veljače 2020. obavijestilo je u ime Njemačke Komisiju, Agenciju Europske unije za sigurnost zračnog prometa („Agencija” ili „EASA”) i druge države članice da je društvu Lufthansa Technik AG odobrilo izuzeće od obveze poštovanja točke 145.A.42. Priloga II. (dio 145.) Uredbi Komisije (EU) br. 1321/2014 (2). U skladu s tom točkom organizacija odobrena na temelju dijela 145. mora osigurati da su u zrakoplov ili drugi sastavni dio ugrađeni samo sastavni dijelovi koji su u zadovoljavajućem stanju i otpušteni u uporabu na obrascu EASA 1 ili istovrijednom te da su u primjenjivim podacima za održavanje navedeni određeni sastavni dijelovi, standardni dijelovi ili materijal.
                  
               
                     (2)
                  
                  
                     LBA je odobrio izuzeće u kontekstu budućih projekata dodatnih certifikata tipa i njime se društvu Lufthansa Technik AG omogućuje da u određenim slučajevima ne poštuje točku 145.A.42. Priloga II. (dio 145.) Uredbi Komisije (EU) br. 1321/2014 za određene sastavne dijelove koje će ugrađivati društvo Lufthansa Technik AG i koji su proizvedeni kao prototip sastavnog dijela.
                  
               
                     (3)
                  
                  
                     LBA objašnjava da u prošlosti proizvođači nekih prototipa sastavnih dijelova, koje je društvo Lufthansa Technik AG ugradilo u zrakoplove, nisu mogli ponovno certificirati te prototipe kako bi dokazali da su sukladni s projektnim podacima izmjene nakon što je ta izmjena odobrena izdavanjem dodatnog certifikata tipa. LBA navodi slučajeve u kojima proizvođač sa sjedištem u Sjedinjenim Američkim Državama nije mogao ponovno certificirati sastavni dio nakon njegove isporuke i slučajeve u kojima je proizvođač postao nesolventan prije odobrenja projektnih podataka. Prema objašnjenju LBA-a, u tim slučajevima ponovna certifikacija tih sastavnih dijelova nije bila moguća ili je stvorila administrativno opterećenje koje je odgodilo ponovno puštanje zrakoplova u uporabu, što je spriječilo društvo Lufthansa Technik AG da ispuni narudžbe klijenata te stvorilo financijski i gospodarski rizik.
                  
               
                     (4)
                  
                  
                     U izuzeću koje je odobrio LBA ne navode se proizvodi ni projekti za koje je društvo Lufthansa Technik AG izuzeto od obveze poštovanja točke 145.A.42. Priloga II. (dio 145.) Uredbi Komisije (EU) br. 1321/2014 i za koje smije prihvatiti ugradnju nesukladnih sastavnih dijelova. LBA objašnjava da društvo Lufthansa Technik AG ima nekoliko budućih projekata dodatnog certifikata tipa u kojima bi se takvi problemi mogli pojaviti i u kojima društvo Lufthansa Technik AG ne bi moglo poštovati točku 145.A.42. Priloga II. (dio 145.) Uredbi Komisije (EU) br. 1321/2014. Izuzeće je odobreno u očekivanju tih mogućih problema kako bi se izbjegla odgoda ponovnog puštanja izmijenjenog zrakoplova u uporabu u budućnosti. Izuzeće vrijedi od 13. veljače 2020. do 31. prosinca 2021. te stoga premašuje razdoblje od osam uzastopnih mjeseci.
                  
               
                     (5)
                  
                  
                     Kako bi se ublažilo nepoštovanje točke 145.A.42. Priloga II. (dio 145.) Uredbi Komisije (EU) br. 1321/2014, u izuzeću je predviđeno da društvo Lufthansa Technik AG smije pustiti u uporabu zrakoplove s prototipima sastavnih dijelova na temelju alternativnog postupka koji uključuje usporedbu statusa certifikacije svakog takvog sastavnog dijela s odobrenim projektnim podacima koji su dobiveni nakon završetka odgovarajućeg postupka odobrenja dodatnog certifikata tipa.
                  
               
                     (6)
                  
                  
                     Agencija je, nakon procjene, 16. srpnja 2020. izdala negativnu preporuku o izuzeću koje je odobrio LBA.
                  
               
                     (7)
                  
                  
                     Komisija se slaže s preporukom Agencije.
                  
               
                     (8)
                  
                  
                     U skladu s člankom 71. stavkom 1. Uredbe (EU) 2018/1139 državi članici dopušteno je odobriti izuzeće svakoj fizičkoj ili pravnoj osobi koja podliježe toj uredbi u slučaju hitnih nepredviđenih okolnosti koje utječu na te osobe ili hitnih operativnih potreba tih osoba i pod uvjetom da su ispunjeni svi uvjeti iz točaka od (a) do (d) tog članka.
                  
               
                     (9)
                  
                  
                     Kad je riječ o „hitnim nepredviđenim okolnostima” ili „hitnim operativnim potrebama”, Komisija smatra da izuzeće nije opravdano hitnim nepredviđenim okolnostima koje utječu na društvo Lufthansa Technik AG ni hitnim operativnim potrebama društva Lufthansa Technik AG kako je propisano člankom 71. stavkom 1. Uredbe (EU) 2018/1139. Izuzeće je odobreno u očekivanju mogućih budućih problema s ponovnom certifikacijom prototipa sastavnih dijelova. Iako neki od tih problema zaista mogu biti nepredvidljivog karaktera, kao što je stečaj dobavljača, ili dovesti do operativne potrebe za puštanjem zrakoplova u uporabu, nisu bili prisutni niti su se trebali pojaviti u trenutku izdavanja izuzeća. Usto, Njemačka nije dostavila dokaze koji bi upućivali na to da su određeni proizvođači obavijestili društvo Lufthansa Technik AG da neće biti u mogućnosti dostaviti sastavne dijelove s potrebnim potvrdama za određene projekte. Stoga Komisija smatra da u ovom slučaju nije ispunjen zahtjev hitnosti.
                  
               
                     (10)
                  
                  
                     Komisija ujedno smatra da izuzeće ne ispunjava potrebna ograničenja područja primjene i trajanja kako je utvrđeno u članku 71. stavku 1. točki (d) Uredbe (EU) 2018/1139. Iako se izuzeće odobrava samo za slučajeve u kojima ponovna certifikacija prototipa sastavnog dijela nije moguća, ono se zapravo primjenjuje na sve projekte dodatnih certifikata tipa provedene u razdoblju njegove primjenjivosti i na neograničen broj mogućih sastavnih dijelova koji se ugrađuju radi potpore takvim projektima. Komisija napominje da LBA nije dokazao da je trajanje izuzeća ograničeno na ono što je strogo nužno. Iako izuzeće istječe 31. prosinca 2021., LBA nije uvjerljivo opravdao povezanost tog datuma isteka s okolnostima ili potrebama za koje je izuzeće potrebno.
                  
               
                     (11)
                  
                  
                     Stoga izuzeće koje je odobrio LBA ne ispunjava uvjete iz članka 71. stavka 1. Uredbe (EU) 2018/1139,
                  
               DONIJELA JE OVU ODLUKU:
         
            Članak 1.
            Izuzeće od zahtjeva iz točke 145.A.42. Priloga II. (dio 145.) Uredbi (EU) br. 1321/2014, koje je odobrila Njemačka i o kojem su Komisija, Agencija Europske unije za sigurnost zračnog prometa i druge države članice obaviještene 25. veljače 2020., a kojim se društvu Lufthansa Technik AG omogućuje da u određenim slučajevima ne poštuje točku 145.A.42. za određene sastavne dijelove koje će ugrađivati društvo Lufthansa Technik AG i koji su proizvedeni kao prototip sastavnog dijela, ne ispunjava uvjete iz članka 71. stavka 1. Uredbe (EU) 2018/1139.
         
         
            Članak 2.
            Ova je Odluka upućena Saveznoj Republici Njemačkoj.
         
         
            Sastavljeno u Bruxellesu 14. listopada 2020.
            
               
                  Za Komisiju
               
               Adina VĂLEAN
               
                  Članica Komisije
               
            
         
         
            (1)  SL L 212, 22.8.2018., str. 1.
         
         
            (2)  Uredba Komisije (EU) br. 1321/2014 od 26. studenoga 2014. o kontinuiranoj plovidbenosti zrakoplova i aeronautičkih proizvoda, dijelova i uređaja, te o odobravanju organizacija i osoblja uključenih u te poslove (SL L 362, 17.12.2014., str. 1.).